กระทรวงวัฒนธรรม จัดสรรงบประมาณกว่า 100 ล้านบาทนำมิติวัฒนธรรมเชื่อมใจ ชายแดนใต้สันติสุข กำชับบูรณาการพื้นที่แก้ไขปัญหาพัฒนาอย่างมีประสิทธิภาพ
นายกฤษศญพงษ์ ศิริ ปลัดกระทรวงวัฒนธรรม เปิดเผยว่า จากการประชุมติดตามผลการดำเนินงานโครงการวัฒนธรรมเชื่อมใจ ชายแดนใต้สันติสุข ประจำปี 2561 และเตรียมความพร้อมการดำเนินงาน ปี 2562 ร่วมกับผู้แทนศูนย์อำนวยการบริหารจังหวัดชายแดนภาคใต้ และวัฒนธรรมจังหวัดสงขลา ปัตตานี นราธิวาส ยะลา  โดยที่ประชุมได้รับทราบผลการประชุมของคณะกรรมการขับเคลื่อนการแก้ไขปัญหาจังหวัดชายแดนใต้ด้านศาสนา และศิลปวัฒนธรรม ให้มีการจัดกิจกรรมที่สืบสานภูมิปัญญาท้องถิ่น ส่งเสริมสังคมพหุวัฒนธรรม และบูรณะโบราณสถานในพื้นที่ ส่วนภาพรวม ขอให้ทุกหน่วยงานเร่งรัดดำเนินงานและเบิกจ่ายงบประมาณตามเป้าหมายอย่างโปร่งใส ตรวจสอบได้



สำหรับในปี 2561 ได้จัดสรรงบประมาณ 111 ล้านบาท จัดกิจกรรมตามแผนปฏิบัติการภายใต้โครงการวัฒนธรรมเชื่อมใจ ชายแดนใต้สันติสุข ส่วนงบประมาณในปี 2562  ได้รับจัดสรรจำนวน 107 ล้านบาท  ได้กำชับให้ทุกหน่วยงานเตรียมแผนงาน แนวทางการเบิกจ่ายในการสนับสนุนและแก้ไขปัญหาพัฒนาพื้นที่ให้มีประสิทธิภาพ  ได้แก่ โครงการส่งเสริมศิลปะ วัฒนธรรม ศาสนา โครงการส่งเสริมคนดีมีคุณธรรมในจังหวัดชายแดนภาคใต้ไปประกอบพิธีฮัจญ์ปฏิบัติธรรมและศึกษาแหล่งสังเวยนียสถาน เป็นกิจกรรมที่ส่งเสริมคนดีมีคุณธรรมและผู้ได้รับผลกระทบจากเหตุการณ์ความไม่สงบในพื้นที่จังหวัดชายแดนภาคใต้ไปปฏิบัติธรรมและศึกษาแหล่งสังเวชนียสถาน โครงการพัฒนาคุณภาพชีวิตกลุ่มชาติพันธุ์มานิ และโครงการวัฒนธรรมชายแดนใต้ปลายด้าม สื่อประสานประชาคมอาเซียนด้วย